LHFG พุ่งแรง 9% อานิสงส์ธปท.-รัฐไต้หวันไฟเขียว CTBC เข้าเก็บหุ้น 10.99%
LHFG พุ่งแรง 9% รับปัจจัยบวกธนาคารแห่งประเทศไทยและทางการไต้หวัน ได้อนุมัติให้ CTBC เข้าซื้อหุ้น 10.99% ทั้งหมดเป็นเงินประมาณ 4.20 พันล้านบาท
3 ก.ย. 2564

ผู้สื่อข่าวรายงานว่าวันนี้ (3 ก.ย.2564) ราคาหุ้น บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHFG ณ เวลา 10.41 น. อยู่ที่ระดับ 1.24 บาท เพิ่มขึ้น 0.10 บาท หรือ 8.77% โดยทำจุดสูงสุดที่ 1.27 บาท และทำจุดต่ำสุดที่ 1.21 บาท ด้วยมูลค่าการซื้อขาย 103.98 ล้านบาท

โดย LHFG เปิดเผยผ่านตลาดหลักทรัพย์ฯ ว่า ตามที่บริษัทแจ้งให้ทราบว่า CTBC Bank Company Limited (CTBC) มีความประสงค์จะซื้อหุ้นจาก นางสาวเพียงใจ หาญพาณิชย์ และ นายไพโรจน์ ไพศาลศรีสมสุข รวม 10.99% ของจำนวนหุ้นที่มีสิทธิออกเสียงและจำหน่ายได้แล้วทั้งหมดเป็นเงินประมาณ 4.20 พันล้านบาท และการซื้อหุ้นดังกล่าวจะดำเนินการเมื่อได้รับอนุญาตจากทางการไต้หวันและธนาคารแห่งประเทศไทยนั้น
ทั้งนี้บริษัทขอเรียนให้ทราบว่าธนาคารแห่งประเทศไทยและทางการไต้หวันได้อนุญาตการซื้อหุ้นดังกล่าวแล้ว สำหรับขั้นตอนต่อไปจะเป็นการซื้อขายหุ้นและชำระราคา
 